अमेरिका में डाक सेवा खत्म होने के कगार पर  
डाक सेवा के अधिकारियों ने बताया कि वर्ष 2020 तक देश की इस डाक एजेंसी के पूरे ढांचे को आधा कर दिया जाएगा।
अमेरिका की डाक सेवा अपनी स्थापना के समय से देश में संचार का सशक्त माध्यम रही है, लेकिन अब यह खत्म होने के कगार पर है और अगले दो वर्ष के भीतर 50 करोड़ अमेरिकी डालर बचाने की गरज से देश के दो हजार से ज्यादा डाकघरों पर गाज गिरने वाली है। पांच सौ डाकघरों को तो जून तक बंद करने की योजना है।  डाक सेवा के अधिकारियों ने बताया कि वर्ष 2020 तक देश की इस डाक एजेंसी के पूरे ढांचे को आधा कर दिया जाएगा। देश के मौजूदा डाक घरों में से आधे यानी करीब 16 हजार डाकघर फिलहाल घाटे में हैं और कांग्रेस यदि कानून में बदलाव कर देती है तो इन डाकघरों की उन सेवाओं को बंद कर दिया जाएगा जो सबसे ज्यादा घाटे में चल रही हैं। इंटरनेट, टैक्स्ट सुविधा और फेसबुक, ट्विटर एवं माई स्पेस जैसी सोशल नेटवर्किंग साइट्स के बढ़ते प्रचलन ने देश की धीमी डाक प्रणाली की कमर तोड़ दी है। देश में 32 हजार डाकघर हैं और वर्ष 2009 में डाक सेवा के जरिए 170 अरब चिट्ठियां पहुंचाई गई थीं, जो 2006 की चिट्ठियों की संख्या से 43 अरब कम हैं।